Stormers se aspirasies kry ŉ knouDie Stormers se aanslag om die voorste Suid-Afrikaanse span in die Superreeks te word, het ŉ kwaai slag gekry toe hulle Saterdag teen die Chiefs slae gekry het. In ŉ wedstryd waar die Stormers selde gelyk het of hulle ŉ drie sal druk, het die besoekers uit Hamilton met 15-9 gewen. Dit was ŉ welverdiende oorwinning. Hulle verdediging was uitstekend, hulle het beter opsies uitgevoer met die meer en beter besit van die bal, en hulle het twee drieë gedruk. Die een was ŉ strafdrie na die soveelste kragskrum, wat die gevaarligte vir Rassie Erasmus en die Springbokke laat flikker. Dit was net ná Steven Kitshoff vervang is, maar die Stormers is toe reeds ŉ paar keer in die skrums onder druk geplaas met Kitshoff en Wilco Louw twee van die voorlopers om in die Bokskrum te sak. Die Chiefs se skrumwerk was veral indrukwekkend as hulle probleme met voorrybeserings in ag geneem word. Die Stormers was merendeels planloos, hulle agterlyn is doodgesmoor en vir die Kaapse toetsaanspraakmakers was daar sekerlik nie ná die wedstryd baie regmerkies in Erasmus se toetsboekie nie. In die wedstryd, wat nooit werklik aan die gang gekom het nie, het die besoekers se voorspelers die wedstryd beheer in die vele skrums en lynstane. Die hantering aan albei kante het veel te wense gelaat en bygedra tot die middelmatigheid van die kragmeting. Puntemakers – Stormers (3) 9: Strafdoele: Damian Willemse (2), SP Marais. Chiefs (5) 15: Drieë: Anton Lienert-Brown, Strafdrie met doelskop. Strafdoel: Damian McKenzie.